Potrivit cercetărilor desfăşurate de poliţişti, bărbatul muncea împreună cu alţi localnici din Măscurei la o casă aflată în construcţie când, în pauza de lucru, a decis să le facă o demonstraţie de forţă colegilor, aşa cum făcea în tinereţe, când era în armată. Vasluianul s-a urcat în nucul aflat în curtea locuinţei respective, după care s-a agăţat cu picioarele de o creangă şi şi-a dat drumul cu capul în jos.

"La a treia demonstraţie de forţă, bărbatul s-a dezechilibrat şi a căzut de pe creanga respectivă direct pe pământ. Colegii săi au sunat imediat la numărul de urgenţă 112, însă, echipajul medical deplasat la intervenţie nu l-a mai putut salva pe bărbat, în ciuda manevrelor de resuscitare efectuate", a declarat, vineri, purtătorul de cuvânt al Inspectoratului de Poliţie al Judeţului Vaslui, Mihaela Ştraub.

Trupul bărbatului a fost preluat de Serviciul de Medicină Legală Vaslui, care va stabili cu exactitate cauza decesului.